Helen Allingham

**Helen Mary Elizabeth Allingham**, syntyjään **Paterson** (26. syyskuuta 1848 -28. syyskuuta 1926)  oli englantilainen taidemaalari. Hän maalasi maalaistaloja ja puutarhoja tyyliin, jota voi pitää perienglantilaisena. Hän oli yksi menestyneimmistä viktoriaanisen ajan naistaiteilijoista. 
## Elämänvaiheita
Helen Allingham syntyi maalaislääkäri Alexander Henry Patersonin vanhimmaksi lapseksi. Kaikkiaan lapsia syntyi perheeseen seitsemän. Hänen äitinsä Mary oli viinikauppiaan tytär.Tuleva taiteilija osoittautui olevan hyvä piirtämään jo pienenä. Isä kuoli, kun Helen oli 13-vuotias.  

Perheen toimeentulo oli vaarassa isän kuoleman jälkeen ja äiti päätti muuttaa lapsineen sukulaisten luo Birminghamiin. Siellä Helen laitettiin opiskelijaksi Birmingham School of Desigiin ja seitsemäntoistavuotiaana hän siirtyy Lontooseen naisille tarkoitettuun taidekouluun. Tätinsä Lauran esimerkin innoittamana hän pyrki myös Royal Academyyn.  

Helen läpäisi seulan ja pääsi Royal Academyn opiskelijaksi. Häntä innostivat kuuluisat opettajat kuten Frederick Leighton ja John Everett Millais. Millais kuului prerafaeliittien taiteilijaryhmän perustajajäseniin. Opiskelu akatemiassa oli ilmaista, mutta asumiskustannukset Lontoossa piti kattaa työnteolla. Asumiskustannusten kattamiseksi Paterson teki kaiverruksia, lehtikuvituksia, maisemapiirroksia ja lasten kirjojen kuvituksia. Taideopiskelulle jäi aikaa kolmena päivänä viikossa.  

Vuonna 1870 Helen oli mukana perustamassa uutta korkeatasoisesti kuvitettua lehteä nimeltään "The Graphic". Hän oli perustajajoukon ainoa naisjäsen. Kuvitustöitä oli tässä vaiheessa paljon ja vuoona 1872 Helen päätti toistaiseksi lopettaa taideopinnot ja ryhtyä itsenäiseksi taidealan yrittäjäksi. Hän kuitenkin päätti jatkaa opintojaan Slade School of Artissa, mutta iltaluokalla.   

Kuvitustöidensä johdosta Helen pääsi kirjallisiin piireihin. Niissä hän tapasi tulevan aviomiehensä William Allinghamin. William Allingham oli irlantilainen runoilija ja Heleniä 24 vuotta vanhempi. Avioliiton he solmivat vuonna 1874. Kotinsa pariskunta perusti Trafalgar Squarelle. Heille syntyi kolme lasta, kaksi poikaa ja tytär vuosina 1875- 1882.   

Aviomies Wiiliam Allingham tunsi monia aikansa keskeisiä kirjailijoita ja taidevaikuttajia. Hänen ystäviään olivat muiden muassa Alfred Tennyson, Thomas Carlyle, Dante Gabriel Rossetti ja John Ruskin. Kuvitustyöt Helen lopetti tässä vaiheessa ja omistautui häntä pitkään kiinnostaneille akvarelleille.  

Allinghamit päättivät jättää Lontoon taakseen vuonna 1881. He asettuivat Surreyhin. Lontoossa Helen oli maalannut lapsia, mutta maaseudulla hän löysi aiheen, joka toi hänelle mainetta. Hän ryhtyi ikuistamaan maalaistaloja ja mökkejä.Maalaukset löysivät Lontoosta useita ostajia ja hän piti niistä näyttelyn vuonna 1886. Hänen maalauksensa vetosivat ostajien nostalgian tarpeeseen. Ne kuvasivat idyllejä jotka teollistuminen, maanteiden ja rautateiden rakentaminen olivat tuhonneet. Kaikkia Allinghamin työt eivät innostaneet, niitä pidettiin ylisentimentaalisina.  

William Allinghamin terveys oli heikentenyt ja lasten piti aloittaa koulu. Perhe päättii muuttaa takaisin Lontooseen. Aviomies kuoli vuonna 1899 ja Helen jäi lasten kanssa niukkoihin taloudellisiin olosuhteisiin. Helenin oli nyt pakko maalata kiihtyvällä vauhdilla kuvia maalaistaloista. Vuonna 1890 hänet hyväksyttiin ensimmäisenä naisena Royal Watercolour Societyn jäseneksi.   

Tämän jälkeen Allingham piti näyttelyn joka vuosi. Hän ei kuitenkaan rikastunut töillään merkittävästi. Sen verran varallisuutta kuitenkin kertyi että matkat Venetsiaan, Ranskaan ja  Irlantiin tulivat mahdollisiksi. Hän oli mukana kirjojen kuvitustyössä ja kuvitti Marcus B Huischin teoksen "Happy England" sekä veljensä Arthur Patersonin teoksen "The Homes of Tennyson". Allingham menehtyi äkilliseen sairaskohtaukseen vieraillessaan ystävänsä luona.  
## Lähteet

## Aiheesta muualla
* https://www.nationalgalleries.org/art-and-artists/artists/mrs-helen-allingham
* https://fineartamerica.com/art/paintings/helen+allingham